|  |
| --- |
| Tlačová správa |

# Cesta svetla pozná svojich víťazov

 **Súťaž cesta svetla organizuje Únia nevidiacich a slabozrakých Slovenska (ÚNSS) od roku 2004. Jej cieľ však zostáva nezmenený, zvýšiť citlivosť spoločnosti voči ľuďom so zrakovým postihnutím a akceptovať ich ako prirodzenú súčasť spoločnosti. A čo lepšie spája a zároveň búra zbytočné bariéry či mýty ako umenie? V tomto prípade umenie zachytené vo fotografii.**

Aj preto je jednou zo súťažných kategórií téma „Zrakové postihnutie“. Ďalšou témou je „Fenomén svetla“ a tretia kategória patrí mladšej generácii umelcov s názvom „Mladý fotograf“. „Cesta svetla je výnimočná i tým, že je inkluzívnou súťažou. Všetci umelci sú si v nej rovní, pretože porota nevie, či sa za danou snímkou skrýva človek so zrakovým postihnutím alebo nie. Je otvorená pre všetkých,“ hovorí **Pavol Korček, koordinátor súťaže**. Odborná porota v zložení Milan Krupčík, predseda poroty, Eva Amzler a Tomáš Bako, členovia poroty, hodnotila takmer 200 fotografií.

Do prvej kategórie autori poslali 51 snímok. Najsilnejšou bola druhá kategória, v ktorej sa o priazeň poroty uchádzalo až 108 fotografií, do tretej bolo zapojených 39 autorských diel. „Musím sa priznať, že ma veľmi oslovila práve súťažná kategória „Mladý fotograf“. Po tom, ako sme spravili užší výber fotografií mi napadla len jedna vec, oceniť všetky. Nebolo vôbec jednoduché vybrať tri najlepšie. Z môjho pohľadu tam bola aj najlepšia fotografia celej súťaže,“ hovorí **Tomáš Bako, porotca**. Celá porota sa však zhoduje v tom, že 18. ročník Cesty svetla priniesol zaujímavé a kvalitné snímky. Dokonca natoľko, že v jednej kategórii udelili dve prvé miesta. „Na prácach bolo vidno, ako autori skúšajú rozličné uhly a kompozície, aby výsledná fotografia bola čo najkrajšia. Kreatívne nápady, ktoré zapadali do danej témy boli veľmi pôsobivé. Videli sme množstvo prác, ktorých autori už majú značné skúsenosti s fotením a možno povedať, že fotografie pôsobili profesionálne,“ konštatuje **Eva Amzler, porotkyňa Cesty svetla.**

Ocenené i tie najzaujímavejšie snímky súťaže budú verejnosti predstavené 27. novembra na vernisáži v Slovenskom národnom divadle. „Sme veľmi radi, že nám SND opäť poskytlo svoje krásne priestory a fotografie budú mať dôstojné miesto, kde môžu potešiť oko návštevníkov,“ dodáva Pavol Korček.

V minulosti bol z najzaujímavejších fotografií Cesty svetla vytvorený kalendár vydávaný Úniou nevidiacich a slabozrakých Slovenska. Mnoho ľudí však v súčasnosti uprednostňuje online diáre, a tak dali organizátori snímkam nové využitie. „Počas pandémie sme si uvedomili, že veľa ľudí, nielen našich klientov, žije osamelo a možno by ich potešila hoci obyčajná pohľadnica s milými slovami. V minulom roku sme sa rozhodli, že budeme šíriť „svetlo“ súťaže ďalej a z úspešných snímok vznikla séria pohľadníc, ktoré sme zasielali do škôl podporujúcich verejnú zbierku Biela pastelka. Žiaci mohli počas hodín slovenčiny pohľadnice vypísať a poslať svojim starým rodičom, kamarátom, známy i neznámym a potešiť ich,“ vysvetľuje Pavol Korček, koordinátor Cesty svetla. A keďže minuloročné fotografie už majú svojich adresátov, rozhodli sa organizátori v tradícii pokračovať. Fotografie bude ÚNSS distribuovať do škôl v nasledujúcom roku spolu s materiálom verejnej zbierky Biela pastelka.

## Súťažné kategórie a ocenení autori

1. **kategória „Zrakové postihnutie“**

1. miesto: Emma Petlušová: Škúlim
1. miesto: Ján Mikolaj: bez názvu
2. miesto: Ján Mikolaj: bez názvu
3. miesto: Martin Ragan: Vidím nevidím

**Čestné uznania v kategórii „Zrakové postihnutie“**

Ľuboš Dubovský: bez názvu
Kristína Bartkovičová: Ďalekozrakosť
Sofia Mišendová: V tme

1. **kategória „Fenomén svetla“**

1. miesto: Ľuboš Dubovský: bez názvu 2.miesto: Jozef Chromiak: Spod šapitó IV.3.miesto: Radko Cedula: Schody

**Čestné uznania v kategórii „Fenomén svetla“**

Ľudmila Miklošová: Na hladine
Peter Hladký: Kúpeľná nostalgia II.
Ján Mikolaj: bez názvu
Milan Trenčan: Autoportrét

1. **kategória „Mladý fotograf“**

1. miesto: Boris Červenakov: Svetelný balans 2.miesto: Pavlína Kováčová: Autoportrét
3.miesto: Jelisej Kuzmín: Oči

**Čestné uznania v kategórii „Mladý fotograf“**

Philip Michael Haško: Srdce
Boris Červenakov: Posledné lúče
Kristína Bartkovičová: bez názvu
Pavlína Kováčová: Rozdvojenie

**Projekt Cesta svetla je realizovaný vďaka finančnej podpore Ministerstva kultúry SR.**

-------------------------------

**Kontakt:**

Eliška Fričovská, PR manažérka ÚNSS

Mob.: 0911 496 629

e-mail: fricovska@unss.sk

[www.unss.sk](http://www.unss.sk)

**Únia nevidiacich a slabozrakých Slovenska** (ÚNSS) je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 2 700 členov združených v 52 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. Patrí k najväčším a najstarším občianskym združeniam v Slovenskej republike. [www.unss.sk](http://www.unss.sk)